b'\n_START_ARTICLE_\nKri\xc5\xbena ro\xc5\xbea\n_START_PARAGRAPH_\nKri\xc5\xbena ro\xc5\xbea (nem\xc5\xa1ko Kreuzblume, angle\xc5\xa1ko Cross flower, rusko Krestotsvet) je naziv za okrasni element gotske in neogotske arhitekture v obliki \xc5\xa1tirih stiliziranih vejic ali listov, ki oblikujejo kri\xc5\xbe.  Motiv se pogosto pomno\xc5\xbei, tako da obstaja ve\xc4\x8d primerov dvojnih kri\xc5\xbenih ro\xc5\xbe.  Obi\xc4\x8dajno se nahajajo na konici stolpa, fiale, timpanona ali okrasnega zatrepa.  Ker so bili pogosto izdelani iz poroznega kamna, so redki ohranjeni v izvirni obliki, predvsem zaradi bogate kiparske oblike, pri kateri so bila nekatera mesta zelo stanj\xc5\xa1ana in perforirana in zato podvr\xc5\xbeena pokanju. Ve\xc4\x8dinoma so ohranjeni le fragmenti._NEWLINE_Obe kri\xc5\xbeni ro\xc5\xbei na glavnih stolpih stolnice v K\xc3\xb6lnu sta oblikovani v neogotskem slogu, postavljeni leta 1880, imata premer 6,40 m in sta visoki okoli 9,50 metra._NEWLINE_Kot ka\xc5\xbee \xc5\xbee ime, je vrh kri\xc5\xbene ro\xc5\xbee oblikovan kot cvet ali popek, kar ima simbolen pomen, ki se verjetno odra\xc5\xbea v besedah sv. Terezije Avilske: Sinovi zemlje svojo ljubezen izra\xc5\xbeajo z ro\xc5\xbeami, Gospod pa, kot sporo\xc4\x8dilo svoje ljubezni, po\xc5\xa1iljs trnje. Na ta na\xc4\x8din kri\xc5\xbe povezuje dva svetova: zemeljskega in nebe\xc5\xa1kega, ter zdru\xc5\xbeuje njuna nasprotja.'